Premierul Marcel Ciolacu a anunțat, la începutul ședinței de Guvern de joi, că nu este oportun ca magazinele să fie închise la sfârșit de săptămână, deși proprietarii magazinelor mici de cartier și-ar dori acest lucru.
Pentru că marilor magazine le cresc vânzările în zilele de weekend, comparativ cu celelalte zile ale săptămânii, în timp ce la micile magazine se întâmplă exact pe dos, micii proprietari de afaceri din acest domeniu au cerut ca marile magazine să fie închise la sfârșit de săptămână. Premierul a declarat, însă, că acest lucru nu este oportun: "Vreau să închid un subiect care a provocat dezbatere publică, cel legat de programul magazinelor și închiderea magazinelor la sfârșit de săptămână. Din toate semnalele primite din rândul societății, rezultă clar că nu este oportun ca magazinele să fie închise în weekend. Din câte îmi aduc aminte, au fost închise piețe în pandemie sau a fost pus orar la magazine. Vă anunț că nu mai suntem în acea etapă."